
ROMÂNIA								
JUDETUL TIMIŞ							  
MUNICIPIUL TIMISOARA
PRIMĂRIA					     
SC2021-


RAPORT DE SPECIALITATE
Proiect de hotărâre privind modificarea Hotărârii Consiliului Local nr. 265/20.12.2016 privind aprobarea preţului local al energiei termice livrată de  Compania Locală de Termoficare COLTERM S.A. şi ulterior modificată prin Hotărârea Consiliului Local nr. 392/17.10.2017,  Hotărârea Consiliului Local nr. 670/12.12.2018 și Hotărârea Consiliului Local nr. 627/10.12.2019
Având în vedere Referatul de aprobare al proiectului de hotărâre al Primarului Municipiului Timişoara şi Proiectul de hotărâre privind modificarea Hotărârii Consiliului Local nr. 265/20.12.2016 privind aprobarea preţului local al energiei termice livrată de  Compania Locală de Termoficare COLTERM S.A. şi ulterior modificată prin Hotărârea Consiliului Local nr. 392/17.10.2017, Hotărârea Consiliului Local nr. 670/12.12.2018 și Hotărârea Consiliului Local nr. 627/10.12.2019,
			Luând în considerare 	că, la momentul actual, prețul practicat de Compania Locală de Termoficare COLTERM S.A. pentru producere, transport, distribuție și furnizare a energiei termice în sistem centralizat este diferit la consumatori casnici față de consumatorii non-casnici și având în vedere art. 179, alin. 2, lit. b) din Legea nr. 123/10.07.2012 actualizată, prin care se prevede că furnizarea gazelor naturale se realizează la preț reglementat și în baza contractelor-cadru până la 30 iunie 2020 pentru clienții casnici, precum şi Decizia ANRE nr. 1316/30.06.2021 privind preţurile reglementate pentru energia termică livrată din centralele CET Freidorf, CET Buziaș, CET Dunărea  şi Avizul ANRE nr. 8/18.08.2021 privind preţurile pentru energia termică produsă în cogenerare şi livrată din centrala de cogenerare CET Sud Timişoara, Compania locală de termoficare Colterm S.A. trebuie să revină la preț unic pentru energia termică destinată consumatorilor casnici și non-casnici. 
			Prin adresa nr. 21456/14.10.2020, înregistrată la Primăria Municipiului Timișoara cu nr. RE2021-001455/14.10.2021, Compania Locală de Termoficare COLTERM S.A solicită promovarea în regim de urgență, pentru a nu aduce pierderi societății de termoficare, a unei Hotărâri de Consiliu Local în vederea aprobării prețurilor și tarifelor pentru energia termică furnizată în sistem centralizat.
			În prezent sunt aplicabile prevederile “METODOLOGIEI de stabilire, ajustare sau modificare a preţurilor şi tarifelor locale pentru serviciile publice de alimentare cu energie termică produsă centralizat, exclusiv energia termică produsă în cogenerare” aprobată prin Ordinul A.N.R.S.C. nr.66/2007.
			În aceste condiții, ținând cont de aspectele prezentate în adresa Companiei Locale de Termoficare COLTERM S.A., precum și de prevederile art. 8 (3) lit. k) din Legea nr. 51/2006 a serviciilor comunitare de utilități publice, actualizată, până la intrarea în vigoare a modificărilor și completărilor Legii nr. 325/2006 a serviciului public de alimentare cu energie termică și emiterea prin Ordin A.N.R.E. a reglementărilor prevăzute de legea menționată, trebuie solicitată autorității administrației publice locale aprobarea prețurilor de producere a energiei termice și a tarifelor de transport și distribuție a energiei termice prin emiterea unei hotărâri de consiliu local.
			Astfel, Compania Locală de Termoficare COLTERM S.A. a întocmit documentația pentru fundamentarea modificării prețurilor și tarifelor pentru serviciul public de producere, transport și distribuție a energiei termice în municipiul Timișoara, respectând cerințele din “METODOLOGIA de stabilire, ajustare sau modificare a preţurilor şi tarifelor locale pentru serviciile publice de alimentare cu energie termică produsă centralizat, exclusiv energia termică produsă în cogenerare”, elaborată de către A.N.R.S.C., metodologie în vigoare în care toate prețurile/tarifele calculate sunt exprimate în lei/Gcal.
		Deoarece preţul energiei (combustibil, energie electrică), preţul de producere al energiei termice, avizat/aprobat de către ANRE, la CET Sud, CET Freidorf, CET Buziaș  și CET Dunărea,  precum şi indicaţiile contoarelor de energie termică, montate la consumatorul final sunt exprimate în MWh, pentru uniformizare şi o mai bunã înţelegere, toate preţurile/tarifele care compun preţul final al energiei termice livrate consumatorilor au fost exprimate în lei/MWh (Anexa A).
		Conform acestei documentații se solicită aprobarea prețurilor și tarifelor prevăzute în ”Centralizator prețuri/tarife propuse spre aprobare”, prețuri/tarife extrase din documentație și emiterea unei hotărâri de consiliul local în acest sens.
	
Prezentare SACET
Energia termică furnizată din SACET Timişoara este produsă în următoarele unități:
-	În cogenerare la CET Sud, CET Buziaș, CET Dunărea, CET Freidorf;
-	În ore de vârf la CT Centru şi în 3 centrale de cartier (IMT, Dragalina, Polonă).
Energia termică produsă în centralele CET Sud şi CT Centru este preluată de reţeaua de transport, transportată la 117 puncte termice proprii şi livrată direct din reţeaua de transport la 44 puncte termice proprii ale agenţilor economici și instituții publice.
Energia termică primară este transformată în punctele termice în agent termic pentru încălzire, respectiv apă caldă de consum, fiind livrată prin reţeaua de distribuţie consumatorilor casnici şi non-casnici racordaţi la sistemul centralizat.
Energia termică produsă la microcentralele de cogenerare CET Buziaș, CET Dunărea, CET Freidorf şi în centralele termice de cartier este furnizată direct în reţeaua de distribuţie către consumatorii racordaţi la sistemul centralizat.

Oportunitatea modificării/ajustării preţurilor/tarifelor
Conform ,,METODOLOGIEI de stabilire, ajustare sau modificare a preţurilor şi tarifelor locale pentru serviciile publice de alimentare cu energie termică produsă centralizat, exclusiv energia termică produsă în cogenerare” aprobată prin Ordinul A.N.R.S.C. nr.66/2007 ,,ajustare de preţuri şi tarife este operaţiunea de analiză a nivelului preţurilor şi tarifelor existente şi a structurii acestora, potrivit normelor metodologice elaborate şi aprobate de autoritatea de reglementare competentă, prin care se asigură corelarea nivelului preţurilor şi tarifelor stabilite anterior cu evoluţia generală a preţurilor şi tarifelor din economie”.
	În susţinerea celor de mai sus, COLTERM a prezentat următoarele documente care justifică oportunitatea modificării/ajustării preţurilor/tarifelor:
· Centralizator preţuri/tarife conform Deciziei A.N.R.E. 1316/30.06.2020, aviz A.N.R.E. 8/18.08.2021 și propunerilor COLTERM S.A.;
· Documentaţia pentru fundamentarea modificării preţurilor şi tarifelor pentru serviciul public de producere, transport şi distribuţie a energiei termice în municipiul Timişoara  nr. 21455/14.10.2021;
· Detalierea modului de determinare a preţurilor locale de producere, transport şi distribuţie a energiei termice din municipiul Timişoara destinată consumatorilor casnici şi consumatorilor non-casnici - Anexa B;
· Avizul ANRE nr. 8/18.08.2021 privind preţul pentru energia termică produsă în cogenerare şi livrată din centrala de cogenerare CET Sud Timişoara;
· Decizia ANRE nr. 1316/30.06.2021 privind aprobarea bonusurilor pentru energia electrică produsă în cogenerare de înaltă eficiență și livrată în SEN și a preţurilor reglementate pentru energia termică livrată în SACET în perioada iulie-octombrie 2021din centralele CET Freidorf, CET Buziaș, CET Dunărea.
Preţul actual al energiei termice livratã consumatorilor casnici din sistemul centralizat este de  415,39/MWh inclusiv TVA (483,10 lei/Gcal inclusiv TVA), iar pentru consumatorii non-casnici este de 429,47 lei/MWh inclusiv TVA (499,48 lei/Gcal inclusiv TVA).
		Modificarea preţurilor/tarifelor la valorile din documentaţie, au fost aprobate de către COLTERM S.A  prin HCA nr. 105/21.10.2021.	
		Nivelul actual al preţurilor locale de producere, transport, distribuţie şi furnizare  a energiei termice livrate de către  Compania Locală de Termoficare Colterm SA pentru consumatorii casnici și  consumatorii non-casnici, precum și preţul de facturare pentru populaţie au fost aprobate în anul 2019 prin H.C.L. nr.627/10.12.2019.
		Având în vedere prevederile art.40 alin.8 din Legea 325/2006 ce menţionează că preţurile locale de furnizare a energiei termice sunt aceleaşi pentru utilizatorii de energie termică în condiţii similare de furnizare şi definiţia preţului local din lege, Compania Locală de termoficare COLTERM S.A. a calculat ca medie ponderată preţul de producere a energiei termice având în vedere: cantităţile de energie termică prognozată a fi produse în centrale termice (CET Sud, CET Freidorf, CET Buziaș, CET Dunărea, CT Centru, CT cvartal), cantitatea de energie termică prognozată a fi livrată şi preţurile/tarifele avizate/aprobate de A.N.R.E., la care se adaugă tarifele de transport, distribuție și furnizare. 
		În acest moment, comparativ cu cheltuielile luate în calcul la fundamentarea prețurilor în vigoare, cheltuielile variabile (combustibili, energie electrică, certificate de gaze cu efect de seră) au suferit creșteri excesive și anume:
· prețul gazelor naturale pe piața gazelor a crescut cu peste 325%, fiind într-o continuă creștere;
· prețul energiei electrice s-a dublat, în continuare păstrând tendința de creștere;
· prețul certificatelor de CO2 (EUA) a depășit în acest moment valoarea de 60 de euro, creșterea față de ultima fundamentare fiind la momentul întocmirii documentație de cca 2,5 ori, prețul acestora pe piața de carbon fiind de asemenea într-o continuă creștere.
		Având în vedere aceste creșteri excesive ale cheltuielilor variabile, inflația, dar și scăderea cantității de energie termică livrată consumatorilor (care conduce la majorarea cheltuielilor unitare fixe), în urma calculelor efectuate pentru o nouă fundamentare a prețurilor de producere,  respectiv a tarifelor de transport, distribuție și furnizare a energiei termice, s-au obținut următoarele rezultate în raport cu prețurile/tarifele practicate:
· creșterea prețului mediu de producere a energiei termice cu 120,3%;
· creșterea tarifului de transport cu 139,4%;
· creșterea tarifului de distribuție și furnizare cu 57,3%;
· creșterea prețului de producere și distribuție al energiei termice livrate din centralele de cartier cu 233,7%.
		Determinarea prețurilor de producție și a tarifelor de transport, distribuție și furnizare a energiei termice livrată din sistemul de alimentare centralizată din municipiul Timișoara, s-a realizat luând în calcul perioada pentru fundamentare iunie 2020 – mai 2021 (12 luni calendaristice), precum și un procent de producere a energiei termice pe gaze naturale de 48,5% în CT Centru și 51,5% produsă la CET Sud, având la bază o prognoză de consum de 150.000 tone cărbune.
		 Detalierea modului de calcul este prezentat de Compania Locală de termoficare Colterm S.A. în anexa B la adresa RE2021-001455/14.10.2021.
		Având în vedere Hotărârea Consiliului Local nr. 627/10.12.2019,
		Având în vedere prevederile Ordinului A.N.R.S.C. 66/2007 privind aprobarea Metodologiei de stabilire, ajustare sau modificare a preţurilor şi tarifelor locale pentru serviciile publice de alimentare cu energie termică produsă centralizat exclusiv energia termică produsă în cogenerare;
		Urmare a celor prezentate mai sus, se propune modificarea/ajustarea preţului local de producere, transport,  distribuţie şi furnizare  a energiei termice livrată de Compania Locală de Termoficare COLTERM S.A.  la valoarea de 851,27 lei/MWh (respectiv 990,03 lei/Gcal; 1 Gcal = 1,163 MWh), inclusiv TVA, precum și modificarea prețului local al energiei termice facturată populației la valoarea de 644 lei/MWh inclusiv TVA. 
		Subvenția, reprezentând diferenţa dintre preţul de producere, transport, distribuţie şi furnizare a energiei termice livrate populaţiei şi preţul local al energiei termice facturată populaţiei va rămâne la valoarea actuală de 207,27 lei/Mwh inclusiv TVA. 
		Având în vedere prevederile legale expuse în prezentul raport, apreciem că proiectul de hotărâre privind modificarea Hotărârii Consiliului Local nr. 265/20.12.2016 privind aprobarea preţului local al energiei termice livrată de  Compania Locală de Termoficare COLTERM S.A. şi ulterior modificată prin Hotărârea Consiliului Local nr. 392/17.10.201,  Hotărârea Consiliului Local nr. 670/12.12.2018 și Hotărârea Consiliului Local nr. 627/10.12.2019 îndeplineşte condiţiile pentru a fi supus dezbaterii şi aprobării plenului consiliului local.

